2009ko Korrika

2009ko Korrika edo 16. Korrika Euskal Herrian zehar ospatzen den Korrika jaialdiaren hamaseigarren edizioa izan zen. AEK elkarteak antolatu zuen eta ekitaldi honetan "Euskara ikasi eta gero transmisioa bermatu duten familia guztiei, baita euskara galdu eta berrikasiz transmisioa ahalbidetu duten familia guztiei ere" egin zitzaien omenaldia. Ongi etorri euskaraz bizi nahi dugunon herrira! leloa izan zuen.

 Ibilbidea 
Tuteran abiatu zen martxoaren 26an eta Gasteizen bukatu apirilaren 5ean. Azken kilometroa Pirritx, Porrotx eta MariMotots pailazoek egin zuten. Mezuan beraien betiko esaldia adierazi zioten Andre Maria Zuriaren plaza erabat bete zuen jendeari: «Bihotza, burua, eskuak! Sentitu, pentsatu, ekin!», betiere, euskaraz.

 Bidaia intimoak 
Ekitaldi honetarako Jon Maia bertsolariak Bidaia intimoak dokumentala filmatu zuen. Jatorria edozein dela ere euskarara etortzeko egindako bidaia egin duten guztiak omendu nahi izan zituen. Lau pertsonaren bizipenak kontatzen dira, beraiek euskarara egindako bidaiaren nondik norakoak, barru sentipenak, bidaiak eman diena...

 Korrika Kulturala 
Aurreko urtean bezala, Korrika hasi baino bi hilabete lehenago aurkeztu ziren Korrikaren inguruan antolaturiko ekintzak, bai eta abestia eta bideoklipa ere.

 Abestia 
Betagarrik egin zuen Ongi etorri lagun abestia.

Rami hasi zen Afrikan 
eta Andoni Gernikan 
Maddalen berriz Sohütan 
Evaristo Amerikan
euskara herrian doa 
Euskal Herria korrikan 
euskara herrian doa 
mundu bat euskal herritan 

Mikel oinez gehienetan 
Pepe eta Elvira trenetan 
Mohamed lanetik bueltan 
ta Nekane bizikletan 
mundu bat doa korrika 
hizkuntzaren bideetan 
mundu bat doa korrika 
euskararen herrietan.

Karriketan korrikan 
Korrika karriketan 
doa euskara… uhoo 
karriketan korrika korrika karriketan doa mundua… uhoo 
Karriketan korrika korrika karriketan doa euskara… uhoo 
karriketan korrika korrika karriketan doa mundua… uhoo 

Ongi etorri Aitor galdu zuen ta bila dator 
Ongi etorri Sarai heldu arren korrika darrai 

Kantatu dezagun Ongi etorri lagun... 
Euskara herrira Zure herrira zatozena...  (errepika)

Orain euskara da soa 
euskaraz doa pausoa 
euskara da itsasoa 
zerua lurra auzoa 
euskara herrian dago 
euskaraz mundu osoa 
euskara herrian dago 
euskaraz mundu osoa 

Karriketan korrikan 
Korrika karriketan 
doa euskara… uhoo 
karriketan korrika korrika karriketan doa mundua… uhoo 
Karriketan korrika korrika karriketan doa euskara… uhoo 
karriketan korrika korrika karriketan doa mundua… uhoo 

Bidaia zugan bada eta bidea zeu bazara
mundua da euskara zatoz mundu bat Korrikara

Kantatu dezagun Ongi etorri lagun... 
Euskara herrira Zure herrira zatozena...  (errepika)


 Erreferentziak 

 Kanpo estekak 

Kategoria:Korrikaren edizioak
Kategoria:2009 Euskal Herrian